Savvusanna sõsarad

**"Savvusanna sõsarad"** on Eesti, Prantsusmaa ja Islandi koostöös valminud dokumentaalfilm.

Filmi stsenarist ja režissöör on Anna Hints, produtsent Marianne Ostrat.

Filmi tootsid filmistuudio Alexandra Film ja produktsioonifirma Ursus Parvus. Filmi tegemiseks kulus seitse aastat, sellest montaažile kaks aastat.

Film esilinastus 2023. aasta jaanuaris Sundance'i filmifestivalil. Eesti kinolevisse jõudis film 24. märtsil.

## Sisu
Teos vaatleb naiste suitsusaunas käimise traditsiooni. Naised on aastasadu suitsusaunas sünnitanud, samuti saunas surnupesija rollis olnud. Film vahendab nende lugusid ning näitab, kuidas saunas käivad naised oma sügavamaid saladusi jagavad ning kehasse kogunenud häbi ja valu maha pesevad. Film tutvustab Vana-Võromaa suitsusauna kombestikku, mis on kantud UNESCO inimkonna vaimse kultuuripärandi esindusnimekirja.

Režissöör Anna Hints sai filmi tegemiseks inspiratsiooni lapsepõlvest, kui käis pärast vanaisa surma saunas ja vanaema rääkis lahkunust lugusid.

## Filmilevi
Filmi leviõigused on müüdud enam kui 32 territooriumile USA-st Uus-Meremaani ja Kanadast Lõuna-Koreani. Eestis on "Savvusanna sõsaraid" käinud vaatamas 33 242 kinokülastajat (2024. aasta jaanuari seisuga). 

2023. aasta sügistalvel jõuab film Ameerika filmilevisse, mis võimaldab sel kandideerida Oscarile parima dokumentaalfilmi kategoorias. Eesti Filmi Instituudi (EFI) kokku kutsutud komisjon otsustas 2023. aasta augustis, et Eesti esitab filmi Oscari kandidaatide eelvalikusse ka parima rahvusvahelise filmi kategoorias.

Režissöör Anna Hintsi kommentaar: "Mul on käimas "Savvusanna sõsaratega" tõeline maailmaturnee ning olen omal nahal kogenud, kuidas see film kõnetab ja puudutab publikut nii Euroopas, Hongkongis, Kanadas, Ameerikas kui ka Austraalias. See film on sündinud südamest ja mõeldud puudutama südameid ning saan ainult loota, et ka Ameerika Filmiakadeemia liikmeid kõnetab meie oma suitsusauna vägi."

Septembris 2023 selgus, et film kuulub Euroopa kinopubliku auhinna LUX (mida annavad välja Euroopa Parlament ja Euroopa Filmiakadeemia koostöös Euroopa Komisjoni ja Europa Cinemase võrgustikuga) viie finaali jõudnud nominendi hulka. Võidufilm kuulutatakse välja 2024. aasta märtsis Euroopa Parlamendis toimuval tseremoonial. 

Novembris 2023 selgus, et film on nomineeritud Euroopa parima dokumentaalfilmi auhinnale. Euroopa filmiauhindade (European Film Awards) võitjad selguvad 9. detsembril.

"Savvusanna sõsarad" kuulus 2023. aasta Pimedate Ööde filmifestivali (PÖFF) Balti filmide programmi ja võitis parima Balti filmi auhinna. PÖFF-il sai vaadata ka teisi Eesti lähiriikidest mitteingliskeelse filmi Oscarile kandideerima esitatud filme: "Aeglaselt" (Leedu), "Minu vabadus" (Läti) ja "Talupojad" (Poola).

## Stiil
Intuitiivsest filmitegemisest ja mittekohanemisest senikehtivate tavadega on Anna Hints rääkinud mitmes intervjuus. Režissöör rõhutab inimesena kasvamise seost filmiloomisega; ja toonitab, et ebakindlus loomisprotsessis, intuitsioonist lähtumine ja kohanemisest loobumine on oluline osa tema isikupärase filmikeele kujunemises.

## Tunnustus
* 2023 – Sundance'i filmifestivali maailmakino dokumentaalfilmide võistlusprogrammi parima režissööri auhind
* 2023 – San Francisco filmifestivali Golden Gate Awards parima täispika dokumentaalfilmi auhind (McBaine'i auhind)
* 2023 – Euroopa Komisjoni kaastootmisfondi Eurimages Audentia auhind parimale naisrežissöörile
* 2023 – rahvusvahelise filmikriitikute žürii FIPRESCI auhind Viini rahvusvahelisel filmifestivalil Viennale
* 2023 – Pimedate Ööde filmifestivali (PÖFF) parima Balti filmi auhind
* 2023 – Euroopa filmiauhind parima dokumentaalfilmi kategoorias
* 2023 – Rahvusvahelise Dokumentalistika Ühingu (IDA) parima operaatoritöö auhind – Ants Tammik
* 2024 – Cinema Eye Honors väljapaistev operaatoritöö – Ants Tammik
* 2024 – Neitsi Maali parima Eesti filmi kategoorias

## Viited

## Välislingid
* Kaspar Viilup. "Aurelia Aasa: dokfilmi "Savvusanna sõsarad" teeb eriliseks just pildikeel" ERR kultuur, 20. märts 2023
* Rein Sikk. "„Savvusannaga“ maailma vallutav Anna Hints: iga kunstnik on nõid" Maaleht, 27. aprill 2023
* "Savvusanna sõsarad" võitis San Franciscos parima täispika dokfilmi auhinna" ERR kultuur, 25. aprill 2023
* Inkari Lindve. "Nagu elekter käis läbi! Film kiskus esile Võru naiste endi rängad kogemused" Õhtuleht, 22. aprill 2023
* Lauri Leet. "Savvusanna sõsarate" tegijad kunstniku elu pahupoolest" Äripäeva raadio intervjuu, 13. aprill 2023
* Sanna Kartau. "Anna Hints: mul on olnud perioode, kui peksin enda keha, vihkasin seda" ERR kultuur, 12. aprill 2023
* Johanna Reinvald. "Kuidas ühenduda kõiksusega? Intervjuu Anna Hintsiga" Müürileht, 11. aprill 2023
* Raiko Puust. "Videointervjuu. „Savvusanna sõsarad“ lavastaja Anna Hints: „See film on sooülene, mitte feministlik.“" Õhtuleht, 10. aprill 2023
* Aurelia Aasa. "Persona grata Anna Hints" Teater. Muusika. Kino, 1. aprill 2023
* Annika A. Koppel. "Suitsusaunateraapia Eesti moodi" Teater. Muusika. Kino, 1. aprill 2023
* Liis Seljamaa. “"Savvusanna sõsarad" – ilus eesti horror” Maaleht, 30. märts 2023
* “Anna Hints: Mul hakkab huvitav siis, kui on ebamugav” ERR kultuur, 28. märts 2023
* "Delta 27. märtsil: Savvusanna sõsarad, naised (suitsu)saunas" ERR Klassikaraadio, 27. märts 2023
* Ralf Sauter. “Intervjuu. Auhinnatud saunafilmi režissöör Anna Hints: "Nii lahe, et otsustasin ellu jääda!"”
* Tiina Kruus. “Anna Hints: ma ei olnud enda lugu varem nii ausalt rääkinud, kuid ma pidin end filmi jaoks lahti tegema” Eesti Päevaleht, 23. märts 2023
* Kaspar Viilup. "Arvustus: "Savvusanna sõsarad" ravib meid tervemaks ja tugevamaks" ERR kultuur, 23. märts 2023
* Raiko Puust. "Filmiarvustus. Kas Eesti esimene Oscar? Meisterlik „Savvusanna sõsarad“ on pihitool, mida meil kõigil oleks vaja" Õhtuleht, 23. märts 2023
* "Väike ime! Lummav! "Savvusanna sõsarad" pälvib välismaa kriitikutelt ülivõrdes kiitust" Õhtuleht, 23. märts 2023
* Sirje Paavle. "Filmi „Savvusanna sõsarad“ peategelane Kadi: "See oli minu kasvamise ja paranemise teekond toetava filmimeeskonna silme all."" Naisteleht, 23. märts 2023
* Andrei Liimets. "Arvustus. Välja higistatud valu. „Savvusanna sõsarad“ peaks olema meestele kohustuslik vaatamine" Eesti Päevaleht, 23. märts 2023
* Andrei Liimets. "Suitsusaunadokumentaali autor Anna Hints: Üks inimene soovitas vägistamisele vihjata, aga mitte otsesõnu rääkida. Mis mõttes!?" Eesti Ekspress, 22. märts 2023
* Ralf Sauter. "Produtsent Marianne Ostrat: Berliini filmifestival tõi eestlased täiesti teise tähelepanu alla" Postimees, 24. veebruar 2023
* Anne Vetik. "Eesti režissööri uhke tähelend USAs: „Pärast igat linastust ootas 20 inimest, et mind kallistada ja juttu rääkida“", Eesti Ekspress, 1. veebruar 2023
* Anna Hints. "Elust ja suitsusaunast" Ööülikool 4. august 2023